રાજ્યસભા ઉપાધ્યક્ષની ચૂંટણીમાં યુપીએ-એનડીએ માટે ખરાખરીનો ખેલ
નવગુજરાત સમય | Publish Date: Jun 29 2018 10:49PM
અન્ય પાર્ટીના સાંસદને ઉમેદવાર બનાવાશે: ભાજપ અકાલી દળના નેતાને ઊભો રાખી શકે છે, કોંગ્રેસ તૃણમૂલને ટેકો આપશે
સંસદના ઉપલાગૃહ રાજ્યસભાના ઉપાધ્યક્ષ પી.જે. કુરિયનનો કાર્યકાળ ૩૦ જૂને સમાપ્ત થઈ રહ્યો છે. ત્યારબાદ આ પદ પર કોઈ નવી વ્યક્તિની નિમણૂક થશે. સામાન્ય રીતે આ પદ પર સર્વસંમતિથી નિયુક્તિ થતી રહી છે પરંતુ વર્તમાન રાજકીય પરિસ્થિતિને જોતાં એની શક્યતા ઓછી જણાઈ રહી છે. ૧૮મી જુલાઈથી શરુ થતા સંસદના ચોમાસુ સત્રમાં આ પદ માટે ચૂંટણી થવાની શક્યતા છે. એવામાં સત્તાધારી પક્ષ એનડીએ અને વિપક્ષ યુપીએ એ તડજોડ શરુ કરી છે.
રાજ્યસભાના ઉપાધ્યક્ષ માટેની ચૂંટણીમાં પોતાના ઉમેદવારને જીતાડવા માટે એનડીએ-યુપીએ બહુમત નથી. બીજી તરફ વડાપ્રધાન મોદી અને ભાજપના વિરોધમાં તૈયાર થયેલા વિપક્ષના ગઠબંધનને ધ્યાને રાખતાં રાજ્યસભાના ઉપાધ્યક્ષની ચૂંટણી બંને પાર્ટીઓ માટે નાકનો સવાલ બની છે. એમ તો, રાજ્યસભાના ઉપાધ્યક્ષનું પદ સત્તા અને પ્રતિષ્ઠાને ધ્યાને રાખીએ તો ખાસ મહત્વનું નથી, પણ ભાજપ અને કોંગ્રેસ બંને પોતાના ઉમેદવારને જીતાડીને એક રાજકીય સંદેશ આપવાની કોશિશ કરવા મથી રહ્યાં છે.
રાજ્યસભાના ૨૪૧ સાંસદમાંથી ઉપાધ્યક્ષની ચૂંટણી જીતવા ૧૨૧ સાંસદની જરુર હોય છે. એનડીએ પાસે ભાજપના ૬૯, એઆઈડીએમકેના ૧૩, જેડીયુના ૬, શિવસેના-અકાલીદળના ૩-૩, સિવાય ૬ અપક્ષ અને ૩ નામાંકિત મળીને કુલ ૧૦૮ સાંસદ હોવાનો દાવો છે. જ્યારે કોંગ્રેસના નેતૃત્વ હેઠળના યુપીએ પાસે ૧૧૪ સાંસદ હોવાનો દાવો છે. જેમાં કોંગ્રેસના ૫૧, સમાજવાદી અને તૃણમૂલના ૧૩-૧૩, ટીડીપીના ૬, આરજેડીના ૫, જ્યારે બસપા-ડીએમકે-એનસીપીના ૪-૪ સાંસદો સામેલ છે.
આ પરિસ્થિતિ વચ્ચે ભાજપ અને કોંગ્રેસની નજર ટીઆરએસ, વાઈએસઆર કોંગ્રેસ અને પીડીપી પર છે, જેમનું વલણ સ્પષ્ટ નથી. આ ચારેય પાર્ટીના ૧૯ સાંસદ છે. એવામાં સંકેત એવા મળી રહ્યાં છે કે રાજકીય પરિસ્થિતિ જોતાં બંને મોટા પક્ષોએ ઉપાધ્યક્ષના પદ માટે કુરબાની આપી પડશે.
ભાજપ પોતાના સૌથી જૂના સાથી પક્ષ અકાળી દળના કોઈ સાંસદને ઉમેદવાર બનાવવા રાજી થઈ શકે છે. જ્યારે યુપીએ ઓરિસ્સાની બીજુ જનતાદળ(બીજેડી) પાર્ટીના વરિષ્ઠ સાંસદ પ્રસન્ન આચાર્યને અથવા પશ્ચિમ બંગાળની તૃણમૂલ કોંગ્રેસના સાંસદ સુખેન્દ્ર શેખરને ઉમેદવાર બનાવવા કોશિશ કરશે.
જોકે, બીજેડી અને કોંગ્રેસને એકબીજા પર ભરોસો નથી. ઉલ્લેખનીય છે કે પીજે કુરિયનને કેરળમાંથી કોંગ્રેસે ફરી વાર રાજ્યસભામાં મોકલ્યા નથી. તેમને સ્થાને કોંગ્રેસ મણિના નેતાને સાંસદો તરીકે મોકલાયા છે. એવા અહેવાલો પણ છે કે પશ્ચિમ બંગાળના મુખ્યમંત્રી મમતા બેનરજીની પાર્ટી તૃણમૂલ કોંગ્રેસના કોઈ સાંસદને આ પદ માટે કોંગ્રેસ સહિતના વિપક્ષો ઉભા રાખી શકે છે.
કોંગ્રેસે સ્પષ્ટ જાહેર પણ કર્યું છે કે તે તેનો કોઈ ઉમેદવાર આ પદ માટે ઊભો રાખવાના મતમાં નથી બલ્કે, સાથી વિપક્ષના કોઈ ઉમેદવારને તે સમર્થન આપશે. જો તૃણમૂલનો ઉમેદવાર આવશે તો દેખીતી રીતે શિવસેના અને જેડી-યુ સહિતના વિપક્ષો પણ તેમની સાથે થશે. આ સંજોગોમાં ભાજપને મોટું નુકસાન થઈ શકે છે.